Imtella' Ġunju 15, 2021 Il-Prim Ministru Robert Abela u l-Ministru għat-Turiżmu u l-Protezzjoni tal-Konsumatur Clayton Bartolo żaru l-kumpless ta' Bay Street wara proġett ta' mmodernizzar li sar matul dawn l-aħħar 15-il xahar u li se joffri 28 stabbiliment tan-negozju ġdid. "Meta ftit tal-jiem ilu preżentajt l-istrateġija ekonomika tal-pajjiż għall-10 snin li ġejjin spjegajt kif wara snin fejn ħdimna biex nilħqu l-medja issa rridu mmorru għall-eċċellenza", qal il-Prim Ministru. Huwa qal li jinsab imħeġġeġ mill-kuraġġ li qed jagħti s-settur privat, sostna li investituri bħal dawk f'Bay Street qed jibdlu l-ħolm f'realtà u nnota kif permezz tal-'wage supplement', pakketti finanzjarji li jolqtu s-settur turistiku u l-iskema tal-vawċers, servew bħala spalla għan-negozji biex qatt ma tħallew waħedhom. "Meta fil-bidu tal-2020 pajjiżna, bħal kumplament tad-dinja, beda jiffaċċja pandemija, forsi kien hemm min beża' li f'kumpless bħal dan se nkunu qed nitkellmu fuq kemm ħwienet se jniżżlu x-'shutter' darba għal dejjem. F'dan il-każ min niżżel ix-'shutter' għamel dan għal ftit ġimgħat biex jinvesti u minflok illum qegħdin hawn ninawguraw investiment ġdid", temm jgħid Dr Abela. Min-naħa tiegħu l-Ministru Bartolo tkellem dwar kif dan l-investiment huwa prova ċara ta' kemm, minkejja ż-żminijiet ta' sfida li għaddejjin minnhom, is-settur tal-ospitalità baqa' reżiljenti u kompla jinvesti biex il-prodott turistiku dejjem ikun aħjar. "Dan il-proġett jimxi id f'id mal-viżjoni tal-Gvern li Malta tkun ċentru ta' eċċellenza turistika. Biex naslu għal din il-mira ambizzjuza, il-Gvern u s-settur privat iridu jkomplu jaħdmu flimkien biex l-esperjenza turistika tkun waħda pożittiva", qal il-Ministru Bartolo. Il-Kap Eżeuttiv tal-Grupp Bay Street, Albert Galea, qal li dan l-investiment ta' mmodernizzar sar konġunt bejn l-istabbilimenti u kif ukoll mill-grupp innifsu. "L-immodernizzar sar kollu meta pajjiżna kien qiegħed jiġġieled il-pandemija. Il-ħwienet huma prattikament ġodda u l-kumpless għandu dehra kompletament ġdida. Permezz ta' dan l-investiment qed inniedu Bay Street bħala destinazzjoni għall-familja kollha b'ditti u ristoranti ġodda flimkien ma' parkeġġ ġdid li jesa' 230 vettura", sostna Galea.